

**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА относно упражняването на правомощието за приемане на делегирани актове, предоставено на Комисията по силата на Директива 2010/75/ЕС относно емисиите от промишлеността (комплексно предотвратяване и контрол на замърсяването)**

1. ВЪВЕДЕНИЕ

Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването )[[1]](#footnote-1) се стреми да предотвратява и контролира замърсяването на въздуха, водата и почвата, причинено от емисии от промишлени инсталации.

С член 48, параграф 5 и член 74 от Директива 2010/75/ЕС на Комисията се предоставя правомощието да приема делегирани актове с оглед на

1. определяне на дата, от която да се извършват непрекъснати измервания на емисиите на определени замърсители във въздуха

и

1. адаптиране към научно-техническия прогрес на няколко метода за мониторинг и оценка на съответствието, посочени в приложенията към нея.

2. ПРАВНО ОСНОВАНИЕ

С член 76, параграф 1 от Директива 2010/75/ЕС от Комисията се изисква да докладва относно упражняването на правомощието за приемане на съответните делегирани актове, посочени в член 48, параграф 5 и член 74.

Съгласно тази разпоредба правомощието да приема делегирани актове се предоставя на Комисията за срок от пет години, считано от 6 януари 2011 г., като този срок автоматично се удължава с периоди с еднаква продължителност, освен ако Европейският парламент или Съветът оттеглят делегирането в съответствие с член 77 от директивата.

В съответствие с член 76, параграф 1 от Комисията се изисква да изготви доклад относно делегирането на правомощия най-късно шест месеца преди края на петгодишния срок.

В съответствие с това Комисията публикува първия си доклад на 12 юни 2015 г., обхващащ петгодишния период от 6 януари 2011 г. до 5 януари 2016 г. Тъй като делегирането на правомощия не е било оттеглено в съответствие с член 77, на 6 януари 2016 г. започна втори петгодишен период, който ще продължи до 5 януари 2021 г.

В съответствие с това и въз основа на член 76, параграф 1, настоящият доклад обхваща този втори петгодишен период.

3. УПРАЖНЯВАНЕ НА ДЕЛЕГИРАНЕТО

Счита се, че упражняването на правомощието е необходимо за допълване или адаптиране на няколко разпоредби, предвидени в директивата, въз основа на научно-техническия прогрес, ако има такъв.

Комисията докладва, че все още не е приемала съответни делегирани актове.

Действително, докато измервателните техники и стандарти за непрекъснато измерване на емисиите във въздуха, както са изисквани в член 48 от Директива 2010/75/ЕС, все още са в процес на разработване, не е постигнат научен или технически прогрес, свързан с методите за мониторинг на емисиите и оценка на съответствието, посочени в приложения V—VII към същата директива.

Причините за липсата на прогрес са свързани със:

1. липсата на европейски (EN) стандарти за техниките за непрекъснато измерване на емисиите във въздуха на тежки метали, диоксини и фурани (член 48, параграф 5) и
2. липсата на значителен напредък в преразглеждането на съществуващите стандарти EN за други замърсители, обхванати от директивата (член 74).

Съответно Комисията не е била в състояние да приеме делегирани актове за определяне на дата, от която да се извършват непрекъснати измервания на съответните емисии, и за адаптиране на съответните части на приложения V, VI или VII към Директива 2010/75/ЕС.

4. ЗАКЛЮЧЕНИЕ

През последните пет години Комисията не е упражнявала предоставените ѝ делегирани правомощия по силата на Директива 2010/75/ЕС.

Комисията приканва Европейския парламент и Съвета да вземат под внимание настоящия доклад.

1. ОВ L 334, 17.12.2010 г., стр. 17. [↑](#footnote-ref-1)